Γνώμη του Συμβουλίου

της 14ης Φεβρουαρίου 2002

όσον αφορά θέματα εκπαίδευσης και κατάρτισης στην πρόταση απόφασης του Συμβουλίου περί των κατευθυντήριων γραμμών για τις πολιτικές των κρατών μελών για την απασχόληση το 2002

(2002/C 47/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εκτιμώντας τα ακόλουθα:

(1) Το Ευρωπαϊκό Συμβούλιο της Λισαβόνας, της 23ης και 24ης Μαρτίου 2000, αναγνώρισε τον σημαντικό ρόλο που παίζει ο τομέας της εκπαίδευσης και κατάρτισης για τη ζωή και την εργασία στην κοινωνία της γνώσης και ότι το Συμβούλιο Παιδείας θα πρέπει να συμβάλει στις διαδικασίες του Λουξεμβούργου και του Κάρντιφ προβληματιζόμενο σχετικά με τους συγκεκριμένους μελλοντικούς στόχους των εκπαιδευτικών συστημάτων.

(2) Το Ευρωπαϊκό Συμβούλιο της Στοκχόλμης, της 23ης και 24ης Μαρτίου 2001, επιβεβαίωσε αυτόν τον ρόλο και ζήτησε από το Συμβούλιο και την Επιτροπή να υποβάλουν στο εαρινό Ευρωπαϊκό Συμβούλιο του 2002 κοινή έκθεση περιέχουσα εκτενές πρόγραμμα εργασιών όσον αφορά την παρακολούθηση των στόχων των συστημάτων εκπαίδευσης και κατάρτισης.

(3) Το Συμβούλιο Παιδείας εξέδωσε στις 9 Νοεμβρίου 2000 ευνοϊκή γνώμη όσον αφορά την πρόταση απόφασης του Συμβουλίου για τις κατευθυντήριες γραμμές των πολιτικών απασχόλησης των κρατών μελών, για το έτος 2001, σύμφωνα με την οποία η δια βίου μάθηση αποτελεί οριζόντιο στόχο.

(4) Το ψήφισμα του Συμβουλίου, της 13ης Ιουλίου 2001, για τον ρόλο της εκπαίδευσης και της κατάρτισης στις πολιτικές που συνδέονται με την απασχόληση(1), καλεί την Επιτροπή και τα κράτη μέλη, μεταξύ άλλων, να εξασφαλίσουν την ενεργό συμμετοχή του Συμβουλίου Παιδείας στην εξέταση της πρότασης της Επιτροπής σχετικά με τις κατευθυντήριες γραμμές για την απασχόληση και στον καθορισμό συναφών με την πολιτική και συγκρίσιμων δεικτών, ώστε να μπορεί να υποβάλει εγκαίρως τη συμβολή του στην προετοιμασία των κατευθυντηρίων γραμμών και των σχετικών τομέων όσον αφορά την εκπαίδευση και την κατάρτιση καθώς και την προοπτική της δια βίου μάθησης,

ΥΠΕΝΘΥΜΙΖΕΙ ότι ο ρόλος των πολιτικών εκπαίδευσης και κατάρτισης στην στήριξη της απασχόλησης αναγνωρίζεται στην παρούσα διάρθρωση των κατευθυντήριων γραμμών για την απασχόληση γύρω από τέσσερις άξονες: απασχολησιμότητα, επιχειρηματικό πνεύμα, προσαρμοστικότητα και ίσες ευκαιρίες. Η προσθήκη το 2000 στις κατευθυντήριες γραμμές για την απασχόληση κατά το 2001 του «οριζόντιου στόχου της δια βίου μάθησης» ήταν ένα σημαντικό βήμα προς μεγαλύτερη συνοχή και αναγνώριση αυτού του ρόλου. Ωστόσο, θα πρέπει να επιδιωχθεί μεγαλύτερη αναγνώριση των πολιτικών εκπαίδευσης και κατάρτισης.

ΤΟΝΙΖΕΙ το γεγονός ότι η δια βίου μάθηση, η οποία έχει αποκτήσει ήδη μείζονα σημασία (στην εκπαίδευση και την κατάρτιση) σε επίπεδο Κοινότητας και κρατών μελών, έχει αποκτήσει σαφή προτεραιότητα στις εθνικές πολιτικές απασχόλησης.

ΣΗΜΕΙΩΝΕΙ ότι ο στόχος της δια βίου μάθησης είναι ακόμα διασκορπισμένος σε πολλές κατευθυντήριες γραμμές και άξονες και ότι ένας νέος οριζόντιος στόχος για την ποιότητα στην εργασία προσετέθη στις κατευθυντήριες γραμμές για την απασχόληση (με βάση την ανακοίνωση της Επιτροπής "Πολιτική απασχόλησης και κοινωνική πολιτική: ένα πλαίσιο για την επένδυση στην ποιότητα"), ο οποίος καλύπτει την εξειδίκευση και τη δια βίου μάθηση. Μολονότι ο στόχος αυτός είναι ευπρόσδεκτος, θα ήταν χρήσιμο να επισημανθούν τα πλέον διακριτικά στοιχεία που αφορούν ιδιαιτέρως τη δια βίου μάθηση.

ΕΚΦΡΑΖΕΙ ΙΚΑΝΟΠΟΙΗΣΗ για το γεγονός ότι αυξήθηκε η συμμετοχή των υπευθύνων για θέματα εκπαίδευσης και κατάρτισης στις διάφορες φάσεις εφαρμογής της ευρωπαϊκής στρατηγικής για την απασχόληση.

ΤΟΝΙΖΕΙ ότι το Συμβούλιο, με τις διαδικασίες και τα μέσα που έχει στη διάθεσή του, θα συμβάλλει όλο και περισσότερο στους στόχους της Λισαβόνας και τη διαδικασία του Λουξεμβούργου καθώς και στην επιτυχή μετάβαση σε μια οικονομία και κοινωνία που θα βασίζονται στη γνώση.

Στο πλαίσιο αυτό, είναι απαραίτητο να ενισχυθεί η συνεργασία και η συνεργεία μεταξύ διαφορετικών και συμπληρωματικών διαδικασιών και πρωτοβουλιών, ιδίως της συνέχειας της έκθεσης για τους συγκεκριμένους μελλοντικούς στόχους των συστημάτων εκπαίδευσης και κατάρτισης, της συνέχειας του υπομνήματος της Επιτροπής για τη δια βίου μάθηση και του σχεδίου δράσης για την ηλεκτρονική μάθηση (e-learning).

ΣΗΜΕΙΩΝΕΙ ότι τα κράτη μέλη και η Επιτροπή προβαίνουν αυτή τη στιγμή σε αξιολόγηση των επιπτώσεων της ευρωπαϊκής στρατηγικής για την απασχόληση, τα αποτελέσματα της οποίας θα ληφθούν υπόψη στις κατευθυντήριες γραμμές για την απασχόληση το 2003. Στο πλαίσιο αυτό, είναι σημαντικό για το Συμβούλιο και τις αρχές που είναι υπεύθυνες για θέματα κατάρτισης και εκπαίδευσης να συνεργάζονται στενά σε αυτήν τη διαδικασία αξιολόγησης, σε εθνικό και ευρωπαϊκό επίπεδο, με στόχο την αποτελεσματικότερη συμμετοχή τους στην αξιολόγηση πριν να συναχθούν πολιτικά συμπεράσματα.

(1) ΕΕ C 204 της 20.7.2001, σ. 1.